**О ПРОЈЕКТУ ДРЖАВНЕ МАТУРЕ**

**Пројекат државне матуре** (Унапређење квалитета образовања кроз увођење испита на крају средњег образовања)иницирало је Министарство просвете, науке и технолошког развоја, а реализује се уз финансијску и техничку подршку Европске уније, која је за спровођење пројекта донирала 3,7 милиона евра. Кроз пројекат се пружа подршка за припрему, тестирање и увођење **завршног и матурских испита на крају средњег образовања у целокупан образовни систем**.

**Резултати који би требало да буду постигнути, како је предвиђено Описом задатака:**

**Резултат 1.** Образовни систем Републике Србије је спреман за спровођење државне матуре и завршних испита у средњем образовању

**Резултат 2.** Високошколске установе су спремне за нови начин уписа студената

**Резултат 3.** Информисаност јавности о значају увођења државне матуре и завршних испита у средње образовање и њихове користи за друштво.

**Зашто државна матура?**

Бројна истраживања претходних година указују на потребу да се унапреди квалитет образовања. Постојећа пракса матурских испита није стандардизована: уместо на државном нивоу, матура се спроводи на нивоу школа, па постоје велике разлике у погледу садржаја испита, процедура и критеријума оцењивања. Високошколске установе се жале на низак ниво знања ученика који уписују студије. Факултети организују пријемне испите како би проверили спремност кандидата за упис, па се ученици истовремено припремају за оба теста. Осим тога, ни пријемни испити нису стандардизовани и разликују се од факултета до факултета, а у неким случајевима не прате план и програм средњих школа. То ученике који желе да студирају доводи у неравноправан положај.

Увођење новог система завршног испита на крају трогодишњег образовања и државне матуре на крају четворогодишњег образовања требало би да одговори на постојеће недостатке и успостави кохерентан систем који ће повезати образовне циљеве, стандарде образовања, различите облике оцењивања, процену рада и стручно усавршавање наставника и екстерну евалуацију школа. Стандардизована матура на нивоу целе Србије омогућиће објективну процену квалитета образовања и биће темељ за даље унапређивање образовног система.

Припрема за спровођење државне матуре је захтеван, али неодложан задатак пред којим се налази систем образовања у Србији.

**Шта је улога Пројекта?**

**Пројекат државне матуре** пружа подршку Министарству просвете, науке и технолошког развоја у припреми система за спровођење државне матуре на крају средњег образовања.

Финансијска и техничка подршка Европске уније омогућила је припрему свих аспеката државне матуре.

Пројектне активности подељене су у три сегмента (три пројектне компоненте).

Кроз **Компоненту 1** дефинише се модел организације за успостављање система државне матуре и завршних испита и ради се на усклађивању институционалног и законског оквира кроз припрему прописа који ће дефинисати целокупну процедуру спровођења државне матуре. На основу анализе потреба за обукама, пружа се подршка за јачање капацитета запослених у образовним установама и подршка за активности радних група које припремају задатке за матурске и завршне испите. Израда инструмената, приручника и материјала за завршне испите је још један важан корак, уз тестирање државне матуре и завршних испита у одабраним пилот школама. Паралелно са тим, планирано је и јачање капацитета запослених у Заводу за вредновање квалитета образовања и васпитања и Заводу за унапређивање образовања и васпитања, који ће изнети већину активности припреме, спровођења, праћења и вредновања целокупног посла. Најзад, предвиђено је стварање предуслова за управљање спровођењем државне матуре и завршних испита.

**Компонента 2 предвиђа припрему високошколских установа** за нови начин уписа студената и обухвата, између осталог: редовне консултације са високошколским установама како би се постигао консензус о државној матури, подршку факултетима за дефинисање критеријума за упис и обуке усмерене на примену ревидираних процедура уписа.

**Компонента 3** посвећена је **томе да се јавност подробно и на време упозна са планираним активностима како би боље разумела значај увођења државне матуре у средњем образовању** и њене користи за друштво. У оквиру Пројекта биће успостављен сервис за информације (инфо центар), а од фебруара 2020. године у функцији је и вебсајт државне матуре. Кроз различите догађаје на националном, регионалном и локалном нивоу, промотивне материјале и друштвене мреже, Пројекат настоји да све неопходне информације буду доступне пре свега ученицима и наставницима, али и родитељима, запосленима у просвети и најширој публици.

Пројекат је почео са радом у јануару 2019. године и трајаће, како је планирано, до децембра 2021. године.